答友人
作者：王令
朝代：宋

paragraphs: 幽蘭生深林，不佩亦自臭。
天馬苟伏皁，駑足日加驟。
蘭生喻人學，不爲仕乃究。
馬伏侔自怠，一失遂永後。
以今曷爲言，念子不可逗。
前我初識子，愛其肌骨秀。
又觀所爲詩，往往擅髙右。
迨熟相與言，低俯如有就。
我樂成美者，遽以古詩叩。
上言髙雄張，中雜富貴鬬。
且將起其貪，固欲激其懋。
尚謂非重邀，猶恐信不厚。
揮汗謝爲書，戴雨去自奏。
予始喜此讀，若獲弦逐彀。
如何答我詩，遽此與前謬。
我始得則謝，實若答雉嗅。
大凡欲有爲，當决如蝠狖。
苟進又安退，何自鼠穴首。
吾見人自荒，未有耕不收。
設或堅决爲，加以勤自副。
石將爲溜穿，曲亦因累揉。
大可入聖域，中能踐賢囿。
借使不及然，猶足聞見富。
中吾不可止，在我固無疚。
已迷不自復，懼子遂著陋。
聽之無予違，斯言將不又。